Gedagte vir die dag: Die Woord is saadFoto: congerdesign/pixabay.com Die betekenis van die gelykenis is dit: Die saad is God se boodskap. (Lukas 8:11) Die embleem van die Bybelgenootskap van Suid-Afrika is die saaier wat met ’n saadsak stap. Hierdie logo is ontwerp na aanleiding van Lukas 8:11 wat sê dat die saad in die gelykenis wat Jesus oor die saaier vertel het die woord van God is. Dit is natuurlik ’n pragtige beeld wat mooi pas by dít wat die woord van God is en wil doen. In die ou tyd het ’n saaier met sy saadsak oor grond gestap wat voorberei is en die saad gesaai. Alle saaiers – gister en vandag s’n – saai in geloof, maar weet dat daar in elke saadkorrel die potensiaal is om te ontkiem. Elke saadjie kan ’n koringhalm voortbring met baie koringkorrels daaraan. Die saad wat gesaai word, lyk ook dood. Tog weet die saaier dat daar binne-in die saad lewe is wat sal groei sodra dit in die grond geval het. So is dit ook met die woord van God. Die Hebreërsskrywer sê: “Die woord van God is vol lewenskrag en energie” (4:12). As ons dus hierdie saad, die woord van God, op ons lippe neem en uitstrooi oor mense, kan iets wonderliks gebeur. Dit kan dalk in goeie grond val en begin ontkiem. Hoeveel keer het mense al ’n woord-gerigte opmerking gemaak en nie eens besef dat hulle iets belangriks gesê het nie, totdat iemand na ’n lang tyd getuig dat daardie woord, wat jy nie eens meer kan onthou nie, hulle hele lewe verander het. Dis hoe God se woord werk. Dis soos saad wat ontkiem en vrug bring in mense se lewe. Saai die saad. Hou daarmee vol. God sal dit laat groei op sy tyd.